নির্বাচনী মাঠে প্রার্থীরা অসহায় হলেও কালীগঞ্জের পুলিশ ও নির্বাচন কমিশন ঠুটো জগন্নাথে পরিণত হয়েছে বলে অভিযোগ উঠেছে। তারা এ বিষয়ে কোন অভিযোগ আমলে নিচ্ছেন না বলে অভিযোগ। এদিকে বুধবার মনোনয়ন পত্র প্রত্যাহারের শেষ দিনে সর্বার্ধিক ৭ চেয়ারম্যান প্রার্থী তাদের প্রার্থীতা প্রত্যাহার করেছেন। ২৩ এপ্রিল অনুষ্ঠিতব্য ৩য় ধাপের ইউপি নির্বাচনে কালীগঞ্জ উপজেলার ১১ ইউনিয়নের মধ্যে ৯ টি ইউনিয়নে নির্বাচন অনুষ্ঠিত হবে। সীমানা সংক্রান্ত জটিলতায় ৫ নং সিমলা রোকনপুর ও ৭ নং রায়গ্রাম ইউনিয়নে নির্বাচন হচ্ছে না। ২ নং জামাল ইউনিয়নে আওয়ামী লীগের মনোনীত প্রার্থী মোদাচ্ছের হোসেনের কোন প্রতিদ্বন্দ্বী না থাকায় তিনি বিনা প্রতিদ্বন্দ্বীতায় নির্বাচিত হয়েছেন। বাকি ৮টি ইউনিয়নে মোট ২৪ জন চেয়ারম্যান প্রার্থী প্রতিদ্বন্দিতা করছেন। এবারের নির্বাচনে কোন ইউনিয়নে জামায়াতের কোন প্রার্থী খুজে পাওয়া যায় নি।